[pic] | EUROOPAN YHTEISÖJEN KOMISSIO |

Bryssel 6.12.2006

KOM(2006) 775 lopullinen

2006/0005 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti

neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi tulvien arvioinnista ja hallinnasta

2006/0005 (COD)

KOMISSION TIEDONANTO EUROOPAN PARLAMENTILLEEY:n perustamissopimuksen 251 artiklan 2 kohdan toisen alakohdan mukaisesti

neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi tulvien arvioinnista ja hallinnasta

(ETA:n kannalta merkityksellinen teksti)

1. TAUSTA

Ehdotus toimitettiin Euroopan parlamentille ja neuvostolle(asiakirja KOM(2006) 15 lopullinen – 2006/0005(COD)) | 18.1.2006 |

Euroopan talous- ja sosiaalikomitea antoi lausuntonsa: | 17.5.2006 |

Euroopan parlamentti antoi lausuntonsa ensimmäisessä käsittelyssä: | 13.6.2006 |

Yhteinen kanta vahvistettiin: | 23.11.2006 |

2. KOMISSION EHDOTUKSEN TAVOITE

Ehdotetun direktiivin tavoitteena on vähentää ja hallita riskejä, joita tulvat aiheuttavat ihmisten terveydelle, ympäristölle, infrastruktuurille ja omaisuudelle. Direktiivissä ehdotetaan kolmivaiheista lähestymistapaa: ensiksi suoritetaan tulvariskien alustava arviointi niiden alueiden yksilöimiseksi, joilla tulvan esiintymisen todennäköisyys on suuri, seuraavaksi tehdään tulvariskikartat ja lopuksi laaditaan suunnitelmia tulvariskien hallitsemiseksi asianomaisissa vesipiireissä, myös rannikkoalueilla. Kaikissa näissä vaiheissa on sovitettava yhteen toisaalta useiden jäsenvaltioiden ja kolmansien maiden yhteisiä vesistöalueita koskevat toimet ja toisaalta direktiiviehdotuksen ja vesipolitiikan puitteista annetun direktiivin (2000/60/EY) säännökset. Myös kansalaisten osallistuminen tähän prosessiin on varmistettava. Ehdotetussa direktiivissä annetaan jäsenvaltioille huomattavasti liikkumavaraa määritellä tarvittava suojelun taso ja sen edellyttämät toimenpiteet sekä laatia aikatauluja tulvariskien hallintasuunnitelmien täytäntöönpanemiseksi.

3. HUOMAUTUKSET YHTEISESTÄ KANNASTA

3.1 Yleiset huomautukset

Komissio hyväksyi kokonaan, osittain tai periaatteessa 59 (äänestyksistä yksi oli erillinen) Euroopan parlamentin ensimmäisessä käsittelyssä ehdottamasta 76 tarkistuksesta. Näistä 59 tarkistuksesta 35 on sisällytetty yhteiseen kantaan.

Komissio hyväksyi kaikki tarkistukset, jotka selventävät yhteyksiä direktiiviin 2000/60/EY, ilmastonmuutosta koskevien näkökohtien merkitystä ja käytettävissä olevien välineiden käyttöä.

Komissio hylkäsi erityisesti ne tarkistukset, jotka rajaavat direktiivin soveltamisen tietyistä syistä johtuviin tulviin tai joihin liittyy liian yksityiskohtaisia vaatimuksia tai jotka heikentäisivät oikeusvarmuutta.

3.2 Yksityiskohtaiset huomautukset

3.2.1 Komission hyväksymät parlamentin tarkistukset, jotka on sisällytetty yhteiseen kantaan kokonaan tai osittain

Seuraavat tarkistukset on sisällytetty yhteiseen kantaan: 1 (otsikko) , 2, 11, 16, 25 (johdanto-osan kappaleet) , 26, 28, 29, 30, 32, 33, 39, 40, 52, 66 ja 86 (artiklat).

Tarkistuksiin 6, 8 ja 12 sisältyvä yhteisiä vesistöalueita koskeva solidaarisuusperiaate näkyy yhteisen kannan johdanto-osan kappaleissa, mutta yhteiseen kantaan ei ole sisällytetty niitä erityisiä näkökohtia, jotka koskevat yhteistyötä korvaavien alojen osoittamiseksi (tarkistus 6) ja vesistöjen heikkoa hallintaa lisääntyneen tulvariskin syynä (tarkistus 8).

Tarkistukset 7 ja 10 on periaatteessa sisällytetty yhteiseen kantaan viittaamalla lyhyesti ilmastonmuutokseen sen johdanto-osan 2 kappaleessa. Tarkistuksessa 38 , joka on osittain sisällytetty yhteiseen kantaan ( 5 artikla ), esitetään lisäksi, että tulvariskin alustavassa arvioinnissa on otettava huomioon "ennakoitavissa oleva maankäyttö tai ilmastonmuutos", mitä kuitenkaan ei ole sisällytetty yhteiseen kantaan.

Tarkistuksessa 20 , joka on hyväksytty osittain, korostetaan kansalaisten osallistumisen merkitystä.

Tarkistuksissa 17, 24, 31, 37, 41, 55 ja 71 esitetään vaatimuksia olemassa olevien välineiden käytöstä, joka on periaatteessa sisällytetty yhteiseen kantaan ( 13 artikla ). Euroopan parlamentin vaatimukset, joiden mukaan tällaisten arvioiden, karttojen ja suunnitelmien olisi täytettävä direktiivin asianomaisten artiklojen vaatimukset, ovat kuitenkin tiukemmat kuin yhteisessä kannassa esitetyt vastaavuusvaatimukset. Yhteisessä kannassa myös pidennetään 12. joulukuuta 2012 saakka määräaikaa, johon mennessä näihin välineisiin voidaan soveltaa poikkeuksia kyseisen artiklan mukaisesti, kun taas tarkistuksessa 71 viitataan voimaantulopäivään.

Yhteiseen kantaan ( 7 artikla ) on sisällytetty osia tarkistuksista 35 ja 60 (sama sanamuoto), jotka koskevat kustannuksia ja hyötyjä. Kyseisissä tarkistuksissa mainitaan myös kustannusten kattamista koskeva periaate ja ympäristö- ja resurssikustannusten ottaminen huomioon, minkä komissio voi hyväksyä, jos noudatetaan direktiivissä 2000/60/EY säädettyjä kustannusten kattamista koskevia periaatteita ja menettelyjä.

Tarkistuksissa 46 ja 48 mainitaan tärkeitä tietoja, joita tulvariskikartoissa on osoitettava. Näiden tarkistusten voidaan katsoa sisältyvän yhteiseen kantaan ( 6 artiklan 5 kohdan d alakohta ).

Tarkistus 49 on osittain sisällytetty yhteiseen kantaan ( 6 artiklan 5 kohdan c alakohta ). Huomio kohdistetaan ennemminkin erityisiin pilaantumisen lähteisiin ja ympäristövahingoille herkkiin alueisiin kuin mahdollisten ympäristö- ja taloudellisten vahinkojen arvioimiseen. Yhteiseen kantaan ei kuitenkaan ole sisällytetty kaikkia tarkistuksessa esitettyjä olennaisia lähteitä, esimerkiksi hajakuormituslähteitä ja pienempiä laitoksia, jotka eivät kuulu IPPC-direktiivin (96/61/EY) soveltamisalaan. Lisäksi tarkistuksessa esitetään vaatimus maaekosysteemeille aiheutuneiden vahinkojen huomioon ottamisesta, jota ei ole sisällytetty yhteiseen kantaan.

Vaikka tulva-tasangot ja niiden merkitys puskurivyöhykkeinä ja tulvareitteinä on sisällytetty yhteiseen kantaan, tarkistuksessa 54 esitetään, että tulvariskien hallintasuunnitelmissa olisi analysoitava yksityiskohtaisemmin tulvaprosesseja ja pitkän aikavälin kehitystä ( 7 artikla ). Tämä on nähtävä sitä taustaa vasten, että neuvosto on yksinkertaistanut tulvariskien alustavaa arviointia ( 4 artikla ).

Vaikka yhteiseen kantaan on sisällytetty osia rajatylittävää yhteistyötä koskevasta tarkistuksesta 56 , siihen ei kuitenkaan ole sisällytetty vaatimusta tulvariskien hallintasuunnitelmien ( IV luku ) laatimisesta yhteistyössä paikallis- ja alueviranomaisten kanssa eikä vaatimusta tulva-alueilla tapahtuvan toiminnan mukauttamisesta tunnistettuun tulvariskiin. Komissio kuitenkin kannattaa yhteisen kannan kyseisen artiklan sanamuotoa muiden kuin rakennetoimien sekä tulvien todennäköisyyden vähentämisen osalta.

Tarkistuksen 61 ensimmäisen osan ajatus on suurimmaksi osaksi sisällytetty yhteiseen kantaan ( 7 artiklan 4 kohta ), mutta siihen ei ole sisällytetty ilmaisua " muut toimenpiteet ", jolla tarkoitetaan toimenpiteitä, jotka saattavat lisätä tulvariskiä ylä- tai alajuoksulla.

Tarkistuksen 64 ajatus on sisällytetty yhteiseen kantaan ( 8 artikla ). Tarkistuksessa täsmennetään kuitenkin, että direktiivin täytäntöönpanemiseksi voidaan käyttää myös kansainvälisiä sopimuksia , kun on kyse kolmansista maista.

Vaikka tarkistus 68 , jossa korostetaan Århusin yleissopimuksen mukaisia velvoitteita, myös sitä, joka koskee kansalaisten osallistumista, on periaatteessa sisällytetty yhteiseen kantaan ( 10 artikla ), on huomattava, että yhteisessä kannassa asianomaisessa otsikossa on korvattu ilmaisu "osallistuminen" ilmaisulla "kuuleminen".

3.2.2 Parlamentin tarkistukset, jotka komissio on hyväksynyt mutta joita ei ole sisällytetty neuvoston yhteiseen kantaan

Tarkistuksilla 3 ja 4 lisätään johdanto-osan kappaleisiin lisätietoja ja näkökohtia, jotka koskevat ympäristöriskejä ja tulvariskin lisääntymisen syitä, erityisesti ihmisen toimintaan perustuvia tekijöitä, kuten ilmastonmuutosta . Tarkistusta 5 (johdanto-osan kappale), joka koskee toimien vertikaalisen yhteensovittamisen tärkeyttä (kansalliset viranomaiset ja alue- ja paikallisviranomaiset), ei ole sisällytetty yhteiseen kantaan. Tarkistuksessa 9 viitataan perusoikeuskirjaan, mikä on sisällytetty yhteiseen kantaan ( johdanto-osan 19 kappale ), sekä neuvoston 14. lokakuuta 2004 antamiin päätelmiin, erityisesti ilmastonmuutoksen tuomaan tulvariskin lisääntymiseen, mitä puolestaan ei ole sisällytetty yhteiseen kantaan. Tarkistuksessa 13 todetaan, että tulvariskien hallinta on tärkeää ottaa huomioon myös muilla EU:n politiikan aloilla. Tarkistuksessa 15 todetaan, että alueet, joilla tulvariskin todennäköisyys on pieni, voisivat toimia mahdollisina tulvien lieventämisalueina, kun taas yhteisessä kannassa käytetään ilmaisua "mahdolliset tulvien pidättämisalueet" ( 7 artikla ). Tarkistuksessa 18 korostetaan, että suunnitelmissa on tärkeää ottaa huomioon mahdolliset pilaantumisen lähteet , joita tulviin voi liittyä. Tarkistuksissa 19 ja 21 esitetään teknisiä lisätietoja, jotka koskevat tulvien ennustamista .

Tarkistuksen 34 lähtökohta on erityisesti se, että tulvariskien alustavassa arvioinnissa on otettava huomioon tulvan vetäytyminen . Tarkistuksessa 36 esitetään, että tulvariskien alustavassa arvioinnissa ( 4 artikla ) on tarkasteltava ihmisten rakentamien infrastruktuurien tehokkuutta .

Tarkistuksessa 58 esitetään, että tulvariskien hallintasuunnitelmiin on sisällytettävä myös pelastus- ja elvytystoimien arviointi , mikä tarkoittaa, että tulvariskien hallintaprosessin uudelleentarkasteluvaihe saa direktiivissä osakseen erityistä huomiota.

Tarkistuksessa 62 esitetään vaatimus, jonka mukaan on ryhdyttävä tiedotustoimiin, jos tulvariskien hallintasuunnitelmien välisen kuusivuotisjakson aikana täytäntöönpanoaikatauluun tehdään muutoksia , jotka koskevat jäsenvaltioiden yhteisellä vesistöalueella toteutettavia toimia.

Direktiivin 13 artiklasta ( yhteisen kannan 9 artikla ) suoritetulla erillisellä äänestyksellä vahvistettiin direktiiviehdotuksen yhteensovittamista direktiivin 2000/60/EY kanssa ja sisällyttämistä siihen , mutta neuvoston yhteinen kanta on ennemminkin rajoittava, koska vaatimus yhteensovittamisesta on jätetty pois ja koska yhteensovittamisesta on tehty vapaaehtoinen ( 9 artikla ja johdanto-osan 16 kappale ).

Tarkistus 69 , joka koskee yleisölle tiedottamista osana valmiustoimia , oli tarkoitus sisällyttää yleisön osallistumista käsittelevään artiklaan, mutta komissio katsoi, että se voitaisiin myös sisällyttää tulvariskien hallintasuunnitelmiin ( 7 artikla ).

Tarkistuksen 73 mukaan komissio raportoi ilmastonmuutoksen vaikutuksista täytäntöönpanoa koskevassa kertomuksessaan, jonka se antaa säännöllisin väliajoin.

Tarkistuksessa 74 esitetään vaatimus mahdollisten toimien priorisoimisesta sen mukaan, kuinka pitkälle niillä pyritään helpottamaan direktiivin 2000/60/EY (joka on jo voimassa ja vaikuttaa tulvariskien hallintavaihtoehtoihin) tavoitteiden saavuttamista.

3.2.3 Parlamentin tarkistukset, jotka komissio on hylännyt mutta jotka on sisällytetty yhteiseen kantaan

Komissio hylkäsi tarkistukset 44 (eroosioalueiden kartoittaminen), 57 (muita kuin rakennetoimia koskeva osa), 59 (sisällytetty yhteiseen kantaan liitteenä esimerkkeinä muusta lainsäädännöstä, jossa säädetyistä olennaisista toimista olisi laadittava yhteenvedot tulvariskien hallintasuunnitelmia varten) ja 65 (yhteensovittaminen yhteisissä vesipiireissä) toissijaisuusperiaatteen perusteella tai sillä perusteella, että ne ovat päällekkäisiä muiden velvoitteiden kanssa. Komissio voi kuitenkin hyväksyä nämä tarkistukset sellaisina kuin ne on sisällytettynä yhteiseen kantaan.

3.2.4 Euroopan parlamentin tarkistukset, jotka komissio on hylännyt ja joita ei ole sisällytetty yhteiseen kantaan

Komissio ja neuvosto hylkäsivät tarkistukset 14, 23, 27, 42, 43, 47, 50, 51, 53, 63, 70, 72, 75 and 85 . Tarkistus 45 (kielellinen) on yhteisen kannan tekstin kannalta tarpeeton.

Tarkistuksessa 22 olevat toimitukselliset muutokset hyväksytään ( johdanto-osan 17 kappale ), mutta direktiivin 2000/60/EY 4 artiklan 7 kohdan (joka koskee erittäin tärkeää yleistä etua) soveltamisen muuttaminen hylätään, koska neuvosto – komission lailla – katsoo, että direktiivin säännökset ovat jo riittävän selkeitä.

3.2.5 Lisämuutokset, joita neuvosto on tehnyt ehdotukseen

Yhteinen kanta sisältää huomattavan määrän muutoksia verrattuna komission alkuperäiseen ehdotukseen. Tekstiä on sujuvoitettu sulauttamalla yhteen useita alkuperäistekstiin sisältyneitä erillisiä artikloita ja yksinkertaistamalla johdanto-osan kappaleita. Kaikki komission alkuperäisen ehdotuksen olennaiset osat on kuitenkin säilytetty.

Alkuperäisen ehdotuksen sisältöön verrattuna yhteisen kannan tärkeimmät muutokset, jotka eivät sisälly parlamentin tarkistuksiin, koskevat yksinkertaistettua tulvariskien alustavaa arviointia, lujitettua kansainvälistä yhteistyötä ja heikennettyä yhteensovittamista direktiivin 2000/60/EY kanssa.

Direktiivin kattamien tulvatyyppien määritelmän rajoittaminen Yhteisessä kannassa luetellaan tulvatyypit, jotka direktiivin on määrä kattaa, ja annetaan lisäksi mahdollisuus jättää viemäritulvat tämän direktiivin soveltamisen ulkopuolelle ( 2 artiklan 1 kohta ja johdanto-osan 9 kappale ).

Vesipiiriä pienemmät hallintayksiköt Yhteisessä kannassa vahvistetaan, että rannikkoalueita ja yksittäisiä vesistöalueita voidaan liittää hallintayksiköihin ( 3 artiklan 2 kohta ja vastaavat tarkistukset sekä johdanto-osan 16 kappale ).

Tulvariskien alustavan arvioinnin yhdenmukaistaminen ja ilmastonmuutoksen huomioon ottaminen Yhteisessä kannassa yhdenmukaistetaan ja yksinkertaistetaan tulvariskien alustavaa arviointia, erityisesti arviota tulevien tulvien mahdollisesta laajuudesta ja mahdollisista seurauksista sekä tulvariskiin vaikuttavista tekijöistä ( 4 artiklan 2 kohta ). Tämä kattaa ilmastonmuutoksen huomioon ottamisen, jota on heikennetty niin, että se on tehty vapaaehtoiseksi vuonna 2018 tapahtuvaan tulvariskien alustavan arvioinnin ensimmäiseen uudelleentarkasteluun saakka ( 14 artikla ja johdanto-osan 14 kappale ). Euroopan parlamentti sen sijaan haluaa säilyttää komission tavoitetason ilmastonmuutoksen alalla ja ehdottaa lisäksi yksityiskohtaisempia vaatimuksia tulvariskien alustavaan arviointiin. Komissio voi hyväksyä ilmastonmuutoksen huomioon ottamisen lykkäämisen yhteisen kannan mukaisesti ainoastaan osana kokonaiskompromissia; komissio on kuitenkin lisännyt neuvoston päätelmiin lausuman, jonka mukaan kansalaiset odottavat, että ilmastonmuutoksen vaikutukset tulvariskiin otetaan asianmukaisesti huomioon ja että niitä arvioidaan asianmukaisesti.

Aikataulu Yhteisessä kannassa asetetaan tulvariskien ensimmäisen alustavan arvioinnin toteuttamisajankohdaksi 22. joulukuuta 2012 sen sijaan, että se olisi kolme vuotta direktiivin voimaantulosta ( 4 artiklan 3 kohta ).

Yhteistyö yhteisillä vesistöalueilla Tätä yhteistyötä lujitetaan yhteisessä kannassa direktiivin kaikkien kolmen vaiheen eli tulvariskien alustavan arvioinnin ( 4 artiklan 2 kohta ja 5 artiklan 2 kohta ), tulvakarttojen ( 6 artiklan 2 kohta ) ja tulvariskien hallintasuunnitelmien ( 7 artiklan 4 kohta ja 8 artikla ) osalta.

Kartat: rajoitetaan vaatimuksia karttojen laatimisesta erilaisia todennäköisyysskenaarioita varten tulvatyypistä riippuen Yhteisessä kannassa esitetään, että karttoja laadittaisiin ainoastaan sellaisia skenaarioita varten, joissa tulvan todennäköisyys on vähäinen (äärimmäiset olosuhteet), kun kyse on pohjaveden tulvimisesta ( 6 artiklan 7 kohta ) ja sellaisilla rannikkoalueilla esiintyvästä tulvasta, joilla on käytössä asianmukaiset suojatoimet ( 6 artiklan 6 kohta ). Karttojen laatiminen niistä alueista, joilla tulvien esiintymisen todennäköisyys on korkea (muut kuin äärimmäiset olosuhteet), on myös tehty vapaaehtoiseksi ( 6 artiklan 3 kohdan c alakohta ). Muilla muutoksilla selvennetään, että kartat on laadittava tarkoituksenmukaisessa mittakaavassa ja että tulvavaarakartoissa on osoitettava tulvan laajuus. Lisäksi niillä selvennetään, millä tavoin tulvariskikartoissa kuvataan tulvan aiheuttamia taloudellisia ja ympäristövahinkoja.

Tulvariskien hallintasuunnitelmat Yhteisessä kannassa esitetään, että vesipiiriä varten voitaisiin laatia useampi kuin yksi tulvariskien hallintasuunnitelma, kunhan suunnitelmat sovitetaan yhteen vesipiirin tasolla ( 7 ja 8 artikla ). Siinä myös vahvistetaan vaatimukset kansainvälisiä vesistöalueiden osia koskevasta erityisestä yhteistyömahdollisuudesta.

Yhteisessä kannassa edellytetään myös, että vahvistetaan tulvariskien hallinnan tavoitteet sen sijaan, että vahvistettaisiin toivottu suojelun taso, koska aina ei ole mahdollista taata tiettyä suojelun tasoa, kun kyseessä ovat ennakoimattomat luonnonilmiöt kuten tulvat. Lisäksi siinä esitetään mahdollisuus lisätä muiden maiden tulvariskiä ylä- tai alajuoksulla, mikä edellyttää kuitenkin hyväksyttyyn ratkaisuun pääsemistä asianomaisten osapuolten välillä (7 artiklan 4 kohta ).

Yhteinen kanta sisältää myös useita muita tulvariskien hallintasuunnitelmia koskevia selvennyksiä ( 7 artikla ) (yhteydet III luvussa tarkoitettuihin karttoihin, satamainfrastruktuurin ja vesiliikenteen suojelun erityinen huomioon ottaminen, painopisteen asettaminen tulvaennusteisiin ja tulvavaroitusjärjestelmiin osana valmiustoimia, nimenomainen mahdollisuus ohjata tulvia tietyille alueille kokonaisriskin vähentämiseksi). Ne eivät vaikuta ehdotetun direktiivin olennaisiin osiin.

Täytäntöönpanotoimenpiteet ja muutokset Yhteisessä kannassa esitetään, että tekniset formaatit tietojen toimittamiseksi komissiolle on hyväksyttävä kaksi vuotta ennen asianomaisen määräajan umpeutumista. Siinä esitetään myös, että ainoastaan direktiivin liitettä voidaan mukauttaa komiteamenettelyllä tieteen ja tekniikan kehitykseen ( 11 artikla ).

Vastaavuustaulukko Yhteisessä kannassa muutetaan sen vaatimuksen paikkaa, joka koskee direktiivin ja kansallisen lainsäädännön vastaavuustaulukon toimittamista ( 17 artiklasta johdanto-osan 22 kappaleeseen ).

Liitteeseen on sisällytetty vaatimus kuvata yhteisiä vesistöalueita koskevien toimien kustannus-hyötyanalyysin menetelmää ja tapaa, jolla täytäntöönpanoa seurataan. Lisäksi siinä selvennetään hallintasuunnitelmien eri osien formaattia.

4. PÄÄTELMÄT

Komissio katsoo, että neuvoston yksimielisesti hyväksymä yhteinen kanta parantaa tulvariskien hallintasuunnitelmia ja kansainvälistä yhteistyötä. Siksi komissio voi antaa yhteiselle kannalle tukensa. Komissio toteaa, että jäljellä on joitakin ratkaisua vailla olevia kysymyksiä, jotka koskevat mahdollisten tulevien kehityssuuntien – myös ilmastonmuutoksen – huomioon ottamisen lykkäämistä tulvariskien alustassa arvioinnissa, ja että vaatimusta yhteensovittamisesta direktiiviin 2000/60/EY kanssa on muutettu. Komissio antoi kaksi lausumaa liitettäväksi neuvoston pöytäkirjaan (katso liite).

LIITE

1. Komission lausuma ilmastonmuutoksesta

Komissio pahoittelee sitä, että yhteinen kanta ei käsittänyt tekstiä, jolla olisi varmistettu, että ilmastonmuutoksen vaikutukset tulvariskiin arvioidaan ja otetaan huomioon asianmukaisella tavalla.

Komissio kuitenkin toivoo ja odottaa, että jäsenvaltiot ottavat huomioon ilmastonmuutoksen arvioidut vaikutukset. Muu olisi kansalaistemme kannalta käsittämätöntä.

2. Komission lausuma vastaavuustaulukosta ( 17 artikla, entinen 19 artikla )

Komissio haluaa korostaa paremmasta lainsäädännöstä tehdyn toimielinten välisen sopimuksen tavoitteiden mukaisesti ehdotustaan, jonka mukaan jäsenvaltiot laativat taulukoita, joista ilmenee direktiivin ja jäsenvaltioiden kansallisen lainsäädännön osaksi saattamiseksi toteuttamien toimenpiteiden välinen vastaavuus, niin että komissio voi varmistaa, että kansalliset toimet ovat yhteisön lainsäädännön säännösten mukaisia.

Komissio ei aio asettua neuvostossa aikaansaadun yhteisen kannan esteeksi. Komissio kuitenkin odottaa, että toimielimet arvioivat yhdessä tätä luonteeltaan horisontaalista kysymystä.